b'\n_START_ARTICLE_\nHeaolukapitalism\n_START_PARAGRAPH_\nHeaolukapitalism on sotsiaalhoolekannet h\xc3\xb5lmav kapitalismi vorm. Heaolukapitalismiks nimetatakse ka ettev\xc3\xb5tete tava oma t\xc3\xb6\xc3\xb6tajatele sotsiaalhoolekande teenuseid pakkuda. Heaolukapitalismina k\xc3\xa4sitletakse ka t\xc3\xb6\xc3\xb6stuslikku paternalismi, mis keskendus oskust\xc3\xb6\xc3\xb6j\xc3\xb5udu rakendanud t\xc3\xb6\xc3\xb6stusharudele ja mille tippaeg oli 20. sajandi keskpaigas._NEWLINE_T\xc3\xa4nap\xc3\xa4eval seostatakse heaolukapitalismi k\xc3\xb5ige sagedamini Kesk- ja P\xc3\xb5hja-Euroopas esinevate kapitalismimudelitega, n\xc3\xa4iteks P\xc3\xb5hjamaade mudel, sotsiaalne turumajandus ja Reini kapitalism. M\xc3\xb5nel juhul on heaolukapitalismi k\xc3\xa4sitletud ka segamajanduse raames, kuid heaoluriigid v\xc3\xb5ivad eksisteerida (ja eksisteerivadki) ilma, et s\xc3\xb5ltuksid segamajandusele omasest poliitikast, n\xc3\xa4iteks riigi sekkumisest ja ulatuslikust reguleerimisest.\n_START_SECTION_\nNimest\n_START_PARAGRAPH_\n"Heaolukapitalism" v\xc3\xb5i "heaolukorporatism" on \xc3\xbcldjoontes neutraalne termin selle kohta, mida teistes kontekstides v\xc3\xb5idaks s\xc3\xb5nastada kui "t\xc3\xb6\xc3\xb6stuslik paternalism", "t\xc3\xb6\xc3\xb6stusk\xc3\xbcla", "ettev\xc3\xb5ttele kuuluv linn", "esindusplaan", "t\xc3\xb6\xc3\xb6stuslik parendamine" v\xc3\xb5i "ettev\xc3\xb5ttesisene ameti\xc3\xbching".\n_START_SECTION_\nAjalugu\n_START_PARAGRAPH_\n19. sajandil hakkasid m\xc3\xb5ned ettev\xc3\xb5tted (peamiselt tootmisettev\xc3\xb5tted) oma t\xc3\xb6\xc3\xb6tajatele uusi h\xc3\xbcvesid pakkuma. See sai alguse 19. sajandi alguse Suurbritannias ja seda esines ka teistes Euroopa riikides, sealhulgas Prantsusmaal ja Saksamaal. Need ettev\xc3\xb5tted toetasid spordiv\xc3\xb5istkondi, rajasid seltskondlike tegevuste klubisid ning pakkusid t\xc3\xb6\xc3\xb6tajatele hariduslikke ja kultuurilisi tegevusi. Peale selle pakkusid m\xc3\xb5ned ettev\xc3\xb5tted t\xc3\xb6\xc3\xb6listele elamispindu. Ameerika \xc3\x9chendriikides kujunes heaolukorporatism v\xc3\xa4lja vahemikus 1880\xe2\x80\x931900, mil oli intensiivne t\xc3\xb6\xc3\xb6stusrevolutsioon koos t\xc3\xb6\xc3\xb6vaidluste ja streikidega (ka v\xc3\xa4givaldsetega)\n_START_SECTION_\nKooperatiivid ja n\xc3\xa4idisk\xc3\xbclad\n_START_PARAGRAPH_\n\xc3\x9cks esimesi katseid pakkuda t\xc3\xb6\xc3\xb6tajatele heategevat hoolekannet toimus \xc5\xa0otimaal New Lanarki veskites. Selle algatas sotsiaalne reformaator Robert Owen, kellest sai aastal 1810 veskite juhataja ja kaasomanik. Olles saanud innustust edust Manchesteris asunud puuvillaveskite juhatamisel, lootis ta juhtida New Lanarki veskit \xc3\xbcllamate p\xc3\xb5him\xc3\xb5tete alusel ja keskenduda v\xc3\xa4hem \xc3\xa4rikasumile. Sealsete inimeste \xc3\xbcldine seisukord ei olnud rahuldav \xe2\x80\x93 paljud t\xc3\xb6\xc3\xb6tajad varastasid ja j\xc3\xb5id ning muudki pahed olid v\xc3\xa4ga levinud. Haridus ja h\xc3\xbcgieen olid t\xc3\xa4helepanuta j\xc3\xa4etud ning enamik peredest elas koos \xc3\xbches toas. Lugupeetumad maainimesed keeldusid allumast veskite pikkadele t\xc3\xb6\xc3\xb6tundidele ja demoraliseerivale t\xc3\xb6\xc3\xb6orjusele. Paljud t\xc3\xb6\xc3\xb6andjad maksid t\xc3\xb6\xc3\xb6tasu natuuras ja t\xc3\xb6\xc3\xb6tajad said palga kas osaliselt v\xc3\xb5i t\xc3\xa4ielikult raha asendavates raham\xc3\xa4rkides. Neil aga oli v\xc3\xa4\xc3\xa4rtus ainult poes, mida veskiomanik ise k\xc3\xa4itas. Seel\xc3\xa4bi said omanikud varustada poodi ebakvaliteetse kaubaga ja k\xc3\xbcsida selle eest k\xc3\xb5rget hinda. Selle kuritarvitamise l\xc3\xb5petasid vahemikus 1831\xe2\x80\x931887 vastu v\xc3\xb5etud seadused, mis muutsid kuriteoks t\xc3\xb6\xc3\xb6tajatele palga maksmise muul viisil kui riigi tavap\xc3\xa4rases valuutas._NEWLINE_Owen avas poe, kust inimesed said osta hea kvaliteediga kaupasid hinnaga, mis \xc3\xbcletas hulgihinda minimaalselt, ning pani alkoholi m\xc3\xbc\xc3\xbcgi range j\xc3\xa4relevalve alla. Ta m\xc3\xbc\xc3\xbcs kvaliteetset kaupa ja kasutas kaupade hulgi ostmisest saadud s\xc3\xa4\xc3\xa4ste t\xc3\xb6\xc3\xb6tajate heaks (samadel p\xc3\xb5him\xc3\xb5tetel tegutsevad ka praegu Suurbritannia \xc3\xbchistupoed). Et Oweni projektid t\xc3\xb5id kaasa arvestatava kulu, ei meeldinud see tema partneritele. Olles v\xc3\xa4sinud nende seatud tegevuspiirangutest, ostis Owen aastal 1813 nende osad v\xc3\xa4lja. Peagi hakati New Lanarki \xc3\xbclistama \xc3\xbcle Euroopa ning veskeid k\xc3\xbclastasid paljud juhtivad kuningakodade liikmed, riigimehed ja reformaatorid. Nad olid h\xc3\xa4mmastunud, kui leidsid \xc3\xbchte liidetuna eest puhta ja terve t\xc3\xb6\xc3\xb6stuskeskkonna koos rahulolevate ja aktiivsete t\xc3\xb6\xc3\xb6liste ning eduka ja eluj\xc3\xb5ulise \xc3\xa4rilise ettev\xc3\xb5tmisega. Oweni filosoofia vastandus k\xc3\xbcll selleaegsele m\xc3\xb5tteviisile, kuid ta suutis n\xc3\xa4idata, et kasumlik olemiseks ei olnud t\xc3\xb6\xc3\xb6stusettev\xc3\xb5ttel vaja t\xc3\xb6\xc3\xb6tajaid halvasti kohelda. Owen tutvustas k\xc3\xbclastajatele ka k\xc3\xbcla suurep\xc3\xa4raseid majutustingimusi ja mugavusi ning veski kasumlikkust n\xc3\xa4itavaid \xc3\xa4riraamatuid._NEWLINE_Owenit ja prantslasest sotsialisti Henri de Saint-Simoni peetakse utopistliku sotsialismi liikumise isadeks. Nad uskusid, et t\xc3\xb6\xc3\xb6stuslike t\xc3\xb6\xc3\xb6suhete h\xc3\xa4dasid on v\xc3\xb5imalik k\xc3\xb5rvaldada v\xc3\xa4ikeste kooperatiivsete kogukondade rajamisega. Sel eesm\xc3\xa4rgil rajati t\xc3\xb6\xc3\xb6tajate majutamiseks tehaste l\xc3\xa4hedale pansionaadid. Neid niinimetatud n\xc3\xa4idisk\xc3\xbclasid n\xc3\xa4hti kui tehaset\xc3\xb6\xc3\xb6tajate iseseisvaid kogukondi. Kuigi k\xc3\xbclad asusid t\xc3\xb6\xc3\xb6stusettev\xc3\xb5tete l\xc3\xa4hedal, olid need tavaliselt siiski f\xc3\xbc\xc3\xbcsiliselt eraldatud ja koosnesid suhteliselt kvaliteetsetest majadest, kus olid \xc3\xbchiskondlikud mugavused ja n\xc3\xb5utud elukeskkond._NEWLINE_Esimesed sellised k\xc3\xbclad ehitati 18. sajandi l\xc3\xb5pus ja nende hulk kasvas Inglismaal 19. sajandi alguses m\xc3\xa4rgatavalt. N\xc3\xa4iteks kuulusid selliste k\xc3\xbclade hulka 1805. aastal rajatud Trowse Norfolkis ja 1811. aastal rajatud Blaise Hamlet Bristolis. Ameerika \xc3\x9chendriikides rajati 1820. aastatel pansionaate tekstiilit\xc3\xb6\xc3\xb6listele Massachusettsi osariigis Lowelli linnas. Selliste elamistingimuste pakkumise motiivid olid paternalistlikud \xe2\x80\x93 omanikud hoolitsesid t\xc3\xb6\xc3\xb6liste eest viisidel, mida nad ise nende jaoks heaks pidasid. Ent need programmid ei tegelenud sel perioodil t\xc3\xb6\xc3\xb6lisi vaevanud probleemidega (pikad t\xc3\xb6\xc3\xb6tunnid, ohtlikud tingimused ja teenistuse ebakindlus). T\xc3\xb6\xc3\xb6andjad, kes pakkusid elamisv\xc3\xb5imalusi ettev\xc3\xb5tte enda linnades (t\xc3\xb6\xc3\xb6andjate rajatud kogukonnad, kus poode ja elamispindasid haldasid ettev\xc3\xb5tted), puutusid sageli kokku t\xc3\xb6\xc3\xb6liste kriitikaga, sest viimastele ei meeldinud kontroll, mis omanikel nende elamistingimuste ja kaubanduslike v\xc3\xb5imaluste \xc3\xbcle oli. See rahulolematus v\xc3\xa4ljendus k\xc3\xb5ige tugevamalt Pullmani linnas (t\xc3\xa4nap\xc3\xa4eva Chicago osa), kus toimus 1894. aastal streik, mis linna h\xc3\xa4vitas. Neil aastatel muutusid t\xc3\xb6\xc3\xb6andjate ja t\xc3\xb6\xc3\xb6tajate vahelised vaidlused sageli v\xc3\xa4givaldseks ning viisid valitsuse sekkumiseni.\n_START_SECTION_\nSuurbritannia\n_START_PARAGRAPH_\n20. sajandi esimestel aastatel hakkasid ettev\xc3\xb5tete juhid teistsugust meetodit kasutama. Aastal 1879 rajas Cadbury perekond, kuhu kuulus palju filantroope ja ettev\xc3\xb5tjaid, Inglismaal Bournville\'is oma \xc5\xa1okolaadivabriku jaoks n\xc3\xa4idisk\xc3\xbcla. Lojaalseid ja rasket t\xc3\xb6\xc3\xb6d tegevaid t\xc3\xb6\xc3\xb6lisi koheldi suure austusega ning neil olid suhteliselt k\xc3\xb5rged palgad ja head t\xc3\xb6\xc3\xb6tingimused. Cadbury vabrikus astuti samme pensioniplaanide v\xc3\xa4ljat\xc3\xb6\xc3\xb6tamiseks, t\xc3\xb6\xc3\xb6andjate ja t\xc3\xb6\xc3\xb6tajate \xc3\xbchiste komiteede loomiseks ning meditsiiniteenuste pakkumiseks. Aastaks 1900 oli ettev\xc3\xb5tte maaomandil 313 "Arts and Crafts Movement" stiilis kunstk\xc3\xa4sit\xc3\xb6\xc3\xb6na valminud maja. Majade kujundus oli k\xc3\xbcll traditsiooniline, kuid neil olid suured aiad ja n\xc3\xbc\xc3\xbcdisaegsed interj\xc3\xb6\xc3\xb6rid. Majad kujundas sealne p\xc3\xbcsiarhitekt William Alexander Harvey._NEWLINE_Cadburyd tundsid muret ka t\xc3\xb6\xc3\xb6liste tervise ja vormisoleku p\xc3\xa4rast, mist\xc3\xb5ttu lisati Bournville\'i k\xc3\xbcla plaanidesse park ja puhkealad ning julgustati t\xc3\xb6\xc3\xb6lisi ujuma, k\xc3\xb5ndima ja k\xc3\xb5iki muid \xc3\xb5ues sportimise vorme harrastama. 1920. aastate alguses avati ulatuslikud jalgpalli- ja hokiv\xc3\xa4ljakud ning murule rajatud jooksurajad. Rowheath Pavilioni nime kandev maja toimis k\xc3\xbcla klubimaja ja riietusruumidena ning selle juures leidus aakrite kaupa spordiv\xc3\xa4ljakuid, mitu keegliv\xc3\xa4ljakut, j\xc3\xa4rv kalastamiseks ja v\xc3\xa4libassein, mille tervislik vesi p\xc3\xa4rines looduslikust mineraalveeallikast. Kogu piirkond oli loodud Cadbury vabriku t\xc3\xb6\xc3\xb6liste ja nende perede heaolu nimel ilma, et need pidanuks \xc3\xbchegi spordirajatise kasutamise eest tasu maksma._NEWLINE_Inglismaal Wirrali poolsaarel asuva Port Sunlighti rajas ettev\xc3\xb5te Lever Brothers 1888. aastal seebivabriku t\xc3\xb6\xc3\xb6liste majutamiseks. Aastaks 1914 mahutas n\xc3\xa4idisk\xc3\xbcla juba 3500 elanikku. Sealses aedk\xc3\xbclas oli kunstigalerii, v\xc3\xa4ike haigla, koole, kontserdisaal, vaba\xc3\xb5hubassein, kirik ja karskusliikumise hotell. Lever v\xc3\xb5ttis kasutusele t\xc3\xb6\xc3\xb6liste sotsiaalse heaoluga seotud plaanid ja hoolitses oma t\xc3\xb6\xc3\xb6liste hariduse ning meelelahutuse eest, innustades vaba aja veetmist ja kunsti, kirjandust, teadust v\xc3\xb5i muusikat populariseerivaid organisatsioone._NEWLINE_Leveri eesm\xc3\xa4rk oli "\xc3\xa4risuhteid sotsialiseerida ja kristianiseerida ning naasta k\xc3\xa4sitsit\xc3\xb6\xc3\xb6 vanadel headel aegadel eksisteerinud l\xc3\xa4hedase perekondliku vennaskonna juurde". Ettev\xc3\xb5tte omanik Lever v\xc3\xa4itis, et Port Sunlight oli katse kasumit t\xc3\xb6\xc3\xb6tajate vahel jaotada \xe2\x80\x93 ent selle asemel, et kasumit otse jagada, investeeriti see k\xc3\xbclasse. Veel v\xc3\xa4itis ta: "Sellest ei t\xc3\xb5useks teile eriti palju tulu, kui te selle pudelit\xc3\xa4ite viski, kotit\xc3\xa4ite maiustuste v\xc3\xb5i j\xc3\xb5ulude ajal nuumhanede kujul enda k\xc3\xb5rist alla saadaksite. Teisalt, kui te raha minu hoole alla j\xc3\xa4tate, kasutan ma seda selleks, et pakkuda teile k\xc3\xb5ike seda, mis elu meeldivaks teeb: kenad majad, mugavad kodud ja tervislik vaba aja veetmine."\n_START_SECTION_\nAmeerika \xc3\x9chendriigid\n_START_PARAGRAPH_\n20. sajandi alguse Ameerika \xc3\x9chendriikides hakkasid \xc3\xa4rimehed George F. Johnson ja Henry B. Endicott oma t\xc3\xb6\xc3\xb6listega uusi suhteid otsima, pakkudes neile palgaga seotud stiimuleid ja muid h\xc3\xbcvesid. Selle eesm\xc3\xa4rk oli parandada t\xc3\xb6\xc3\xb6tajate silmis enda v\xc3\xa4\xc3\xa4rtust ja suurendada seel\xc3\xa4bi tootlikkust. Kui Henry Ford v\xc3\xb5ttis aastal 1914 kasutusele palgam\xc3\xa4\xc3\xa4ra 5 dollarit p\xc3\xa4evas (samal ajal kui enamik t\xc3\xb6\xc3\xb6listest teenis 11 dollarit n\xc3\xa4dalas), oli tema eesm\xc3\xa4rk v\xc3\xa4hendada kaadri voolavust ja tekitada suurema tootlikkusega pikaaegne lojaalne t\xc3\xb6\xc3\xb6j\xc3\xb5ud. Vahemikus 1910\xe2\x80\x931919 oli kaadri voolavuse suurus Ameerika \xc3\x9chendriikide tootmisettev\xc3\xb5tetes keskmiselt 100%. Palgaga seotud stiimulite ja ettev\xc3\xb5ttesisese edutamise v\xc3\xb5imaluste eesm\xc3\xa4rk oli innustada t\xc3\xb6\xc3\xb6l k\xc3\xa4imist ja lojaalsust. Sellega v\xc3\xa4hendati kaadri voolavust ja suurendati tootlikkust. K\xc3\xb5rge palga, suure t\xc3\xb5hususe ja odavate tarbekaupade kombinatsiooni tunti nimega fordism ning see pakkus laialdast k\xc3\xb5neainet \xc3\xbcle kogu maailma._NEWLINE_Ettev\xc3\xb5tted pakkusid t\xc3\xb6\xc3\xb6tajatele suurt hulka teenuseid: palgalised puhkused, meditsiinilised h\xc3\xbcved, pensionid, vaba aja veetmise rajatised, seksuaalharidus jne. Selliste teenuste pakkumise eesotsas olid raudtee-ettev\xc3\xb5tted ja suurimad t\xc3\xb6\xc3\xb6stusettev\xc3\xb5tted, n\xc3\xa4iteks Pullman Car Company, Standard Oil, International Harvester, Ford Motor Company ja United States Steel. Selleks et pakkuda ringi reisivatele rongit\xc3\xb6\xc3\xb6tajatele kohti puhkamiseks, toetasid raudtee-ettev\xc3\xb5tted NMK\xc3\x9c hotelle ja rajasid raudtee-NMK\xc3\x9c-sid. Seaside Institute on n\xc3\xa4ide naist\xc3\xb6\xc3\xb6tajate heaolu silmas pidades rajatud \xc3\xbchiskondlikust klubist. Enamik sarnaseid programme levis rohkem p\xc3\xa4rast I maailmas\xc3\xb5da 1920. aastatel._NEWLINE_1930. aastatel t\xc3\xb5i suur depressioon kaasa paljude selliste programmide peatamise. Kuna ettev\xc3\xb5tted p\xc3\xbc\xc3\xbcdsid neis oludes oma maksev\xc3\xb5imet s\xc3\xa4ilitada, k\xc3\xa4rpisid nad kulutusi kultuuriliste tegevuste arvelt ja peatasid vaba aja veetmise rajatiste ehitamise. Paljud sarnased programmid tulid uuesti kasutusele alles p\xc3\xa4rast II maailmas\xc3\xb5da, mil need laienesid j\xc3\xa4rjest rohkematele f\xc3\xbc\xc3\xbcsilise t\xc3\xb6\xc3\xb6 tegijatele. Alates sellest ajast on Ameerika \xc3\x9chendriikides paljusid programme, n\xc3\xa4iteks ettev\xc3\xb5tte kohapealset lapsehoiuteenust ja v\xc3\xb5\xc3\xb5rutusravi kord rohkem kasutatud, kord v\xc3\xa4hem, kuid muud heaolukapitalismi komponendid on p\xc3\xbcsima j\xc3\xa4\xc3\xa4nud. Ameerika \xc3\x9chendriikides on tervishoius\xc3\xbcsteem rajatud suuresti ettev\xc3\xb5tete sponsitavate plaanide \xc3\xbcmber._NEWLINE_19. sajandi l\xc3\xb5pus ja 20. sajandi alguses l\xc3\xb5id Saksamaa ja Suurbritannia kodanikele turvav\xc3\xb5rgud, mis muu hulgas h\xc3\xb5lmasid kodanike heaolu ja t\xc3\xb6\xc3\xb6tuskindlustust. T\xc3\xa4nap\xc3\xa4eval kasutatakse terminit "heaolukapitalism" tavaliselt just selliste riiklikult korraldatud hoolekandes\xc3\xbcsteemide m\xc3\xb5istes.\n_START_SECTION_\nEuroopas\n_START_PARAGRAPH_\nEuroopas toetavad heaolukapitalismi t\xc3\xbc\xc3\xbcpiliselt kristlikud demokraadid ja sotsiaaldemokraadid. Vastupidi teistes t\xc3\xb6\xc3\xb6stusriikides (eriti kapitalismi anglosaksi mudelit rakendavates riikides) leiduvatele sotsiaalhoolekande tingimustele pakuvad Euroopa heaoluriigid universaalseid teenuseid, millest saavad kasu k\xc3\xb5ik kodanikud (sotsiaaldemokraatlik heaoluriik). Seevastu minimalistliku mudeli korral kantakse hoolt vaid vaeste vajaduste eest._NEWLINE_P\xc3\xb5hja-Euroopa riikides on heaolukapitalism sageli \xc3\xbchendatud sotsiaalse korporatismi ja riiklikul tasandil kollektiivl\xc3\xa4bir\xc3\xa4\xc3\xa4kimiste korraldustega, mille eesm\xc3\xa4rk on tasakaalustada t\xc3\xb6\xc3\xb6tajate ja ettev\xc3\xb5tete vahelist j\xc3\xb5udu. Selle s\xc3\xbcsteemi tuntuim n\xc3\xa4ide on P\xc3\xb5hjamaade mudel, mida iseloomustavad piiratud reguleeritusega vabad ja avatud turud, eraomanduses oleva t\xc3\xb6\xc3\xb6stuse suur osakaal ja maksudest rahastatavad universaalsed sotsiaalkindlustuse h\xc3\xbcved k\xc3\xb5igile kodanikele._NEWLINE_Mandri-Euroopa riikides on levinud teistsugune heaolu\xc3\xbchiskonna mudel, mida tuntakse kui sotsiaalset turumajandust v\xc3\xb5i Saksa mudelit. Seda iseloomustab valitsuse suurem sekkumine makromajandusse. P\xc3\xb5hjamaadega v\xc3\xb5rreldes ei ole sealne heaolu\xc3\xbchiskond nii helde._NEWLINE_Prantsusmaal on heaoluriik k\xc3\xb5rvuti dirigistliku segamajandusega.\n_START_SECTION_\nAmeerika \xc3\x9chendriikides\n_START_PARAGRAPH_\nAmeerika \xc3\x9chendriikide puhul viitab "heaolukapitalism" selliste suurte ettev\xc3\xb5tete t\xc3\xb6\xc3\xb6suhete poliitikale, mis on t\xc3\xb6\xc3\xb6liste jaoks loonud ettev\xc3\xb5ttesisesed sotsiaalkindlustuss\xc3\xbcsteemid. Tavaliselt ei ole need ettev\xc3\xb5tted seotud ameti\xc3\xbchingutega._NEWLINE_Heaolukapitalism hakkas Ameerika \xc3\x9chendriikides arenema 1880. aastatel ja muutus laiemalt tuntuks 1920. aastatel. Ettev\xc3\xb5tete juhid edendasid heaolukapitalismi ajastul, mida s\xc3\xbcmboliseerisid majanduslik ebakindlus, sotsiaalreformidega seotud aktivism ja t\xc3\xb6\xc3\xb6liste rahutused. See p\xc3\xb5hines ideel, et ameeriklased ei peaks vaatama mitte valitsuse v\xc3\xb5i ameti\xc3\xbchingute poole, vaid et nad peaksid kaitseks turumajanduse k\xc3\xb5ikumise vastu saama t\xc3\xb6\xc3\xb6kohaga seotud h\xc3\xbcvitisi just erasektori t\xc3\xb6\xc3\xb6andjatelt. Ettev\xc3\xb5tted rakendasid sotsiaalkindlustuspoliitikat selleks, et \xc3\xb5hutada tagant t\xc3\xb6\xc3\xb6tajate lojaalsust, tootlikkust ja p\xc3\xbchendumist. Ettev\xc3\xb5tete omanikud arvasid, et valitsuse sekkumine progressiivsel ajastul ja 1917\xe2\x80\x931919 t\xc3\xb6\xc3\xb6liste \xc3\xbclest\xc3\xb5usud, sealhulgas streigid heatahtlike t\xc3\xb6\xc3\xb6andjate vastu, n\xc3\xa4itasid paternalistlike p\xc3\xbc\xc3\xbcdluste piiratust. Ettev\xc3\xb5tete omanike jaoks oli korporatsioon k\xc3\xb5ige vastutustundlikum \xc3\xbchiskondlik institutsioon ja nende meelest sobis see valitsusest paremini t\xc3\xb6\xc3\xb6tajate heaolu edendama. Heaolukapitalism oli nende viis t\xc3\xb5kestada radikalismi ja reguleerimist._NEWLINE_Heaolukapitalismist l\xc3\xa4htuvate t\xc3\xb6\xc3\xb6andjate pakutavad h\xc3\xbcved ei olnud sageli j\xc3\xa4rjepidevad ja erinesid ettev\xc3\xb5tetes palju. Need sisaldasid nii minimaalseid h\xc3\xbcvesid (n\xc3\xa4iteks ettev\xc3\xb5tte sponsitavaid spordiv\xc3\xb5istkondi, l\xc3\xb5unas\xc3\xb6\xc3\xb6giruume ja ettev\xc3\xb5tte uudiskirju/ajakirju) kui ka laiemaid plaane seoses pensioni ja tervishoiuga, aga ka kasumi jaotamisega t\xc3\xb6\xc3\xb6tajate vahel. Heaolukapitalismi on muu hulgas rakendanud sellised ettev\xc3\xb5tted nagu Kodak, Sears ja IBM. Nende ettev\xc3\xb5tete t\xc3\xb6\xc3\xb6h\xc3\xb5ives\xc3\xbcsteem sisaldas p\xc3\xbcsivaid t\xc3\xb6\xc3\xb6kohti, ettev\xc3\xb5ttesiseseid t\xc3\xb6\xc3\xb6turgusid, laialdasi tagatisi ja lisah\xc3\xbcvesid, p\xc3\xb5hjalikke suhtluskanaleid ning t\xc3\xb6\xc3\xb6tajate kaasamist.\n_START_SECTION_\nAmeti\xc3\xbchinguvastasus Ameerika \xc3\x9chendriikides\n_START_PARAGRAPH_\nEttev\xc3\xb5tete heaolukapitalismiga takistati turgude reguleerimist valitsuse poolt, s\xc3\xb5ltumatute ameti\xc3\xbchingute moodustamist ja heaoluriigi tekkimist. Heaolukapitalistid n\xc3\xa4gid palju vaeva, et seista vastu s\xc3\xb5ltumatute ameti\xc3\xbchingute moodustamisele, streikidele ja muudele t\xc3\xb6\xc3\xb6liste kollektiivsuse ilmingutele. Selleks surusid ettev\xc3\xb5tted streike v\xc3\xa4givaldselt maha, rakendasid t\xc3\xb6\xc3\xb6tajate vastu sanktsioone ja pakkusid neile lojaalsuse eest h\xc3\xbcvesid. Lisaks seoti t\xc3\xb6\xc3\xb6lised ettev\xc3\xb5tte eduga (ja ka juhtimisega), luues programmid, mille raames said t\xc3\xb6\xc3\xb6tajad ettev\xc3\xb5tte aktsiaid omandada. Ka t\xc3\xb6\xc3\xb6tajatest said seel\xc3\xa4bi koos omanike ja kapitalistidega tegelikud partnerid. Omanike jaoks oli selliste programmide eesm\xc3\xa4rk t\xc3\xb5rjuda bol\xc5\xa1evismiohtu ja n\xc3\xb5rgestada \xc3\xbchingute k\xc3\xbclget\xc3\xb5mbej\xc3\xb5udu._NEWLINE_Heaolukapitalismiga seotud programmidest olid k\xc3\xb5ige ebapopulaarsemad t\xc3\xb6\xc3\xb6liste aktivismi t\xc3\xb5rjumiseks loodud ettev\xc3\xb5tete ameti\xc3\xbchingud. Pakkudes t\xc3\xb6\xc3\xb6tajatele \xc3\xb5igust r\xc3\xa4\xc3\xa4kida kaasa ettev\xc3\xb5tte p\xc3\xb5him\xc3\xb5tete ja tavade kujundamisel ning vahendit lahendada vaidlused ettev\xc3\xb5tte sees, lootsid t\xc3\xb6\xc3\xb6andjad v\xc3\xa4hendada ameti\xc3\xbchingute ahvatlust. T\xc3\xb6\xc3\xb6andjad ise nimetasid neid t\xc3\xb6\xc3\xb6tajate esindamise plaane t\xc3\xb6\xc3\xb6stuslikuks demokraatiaks.\n_START_SECTION_\nT\xc3\xb5husus\n_START_PARAGRAPH_\nL\xc3\xb5ppkokkuv\xc3\xb5ttes said 20. sajandi alguse heaolukapitalismi programmidest palju rohkem kasu valgekraed (kontorit\xc3\xb6\xc3\xb6tajad), mitte need, kes tehastes musta t\xc3\xb6\xc3\xb6d tegid. Vahemikus 1929\xe2\x80\x931931 maksis korporatsioon U.S. Steel igal aastal preemiatena v\xc3\xa4lja keskmiselt 2,5 miljonit dollarit, kuid n\xc3\xa4iteks aastal 1929 sai sellest \xc3\xbcle 1,6 miljoni dollari ettev\xc3\xb5tte president. Oskusteta ja v\xc3\xa4heste oskustega t\xc3\xb6\xc3\xb6liste reaalpalk kasvas 1920. aastatel v\xc3\xa4he ning pikad t\xc3\xb6\xc3\xb6tunnid ebaturvalistes oludes olid j\xc3\xa4tkuvalt norm. T\xc3\xb6\xc3\xb6elu oli koondamiste t\xc3\xb5ttu endiselt ebastabiilne. Heaolukapitalismi programmid t\xc3\xb6\xc3\xb6tasid harva nii, nagu nad m\xc3\xb5eldud olid, ja ettev\xc3\xb5tete \xc3\xbchingud ainult tugevdasid kontrolli t\xc3\xb6\xc3\xb6tingimuste \xc3\xbcle._NEWLINE_Palgastiimulid (tulemustega seotud palgat\xc3\xb5usud ja boonused) t\xc3\xb5id tehaste liinit\xc3\xb6\xc3\xb6l sageli kaasa tootmise kiirenemise. Kuigi nende programmide eesm\xc3\xa4rk oli suurendada lojaalsust ettev\xc3\xb5ttele, kahjustasid seda pingutust sageli p\xc3\xbcsivad koondamised ja t\xc3\xb6\xc3\xb6tajate frustratsioon t\xc3\xb6\xc3\xb6tingimuste \xc3\xbcle. Erinevalt t\xc3\xb6\xc3\xb6tajate kaasamise plaanidest ja kultuuritegevustest suhtusid t\xc3\xb6\xc3\xb6tajad innukalt v\xc3\xb5imalustesse saada hea t\xc3\xb6\xc3\xb6 eest suuremat tasu ja selliseid h\xc3\xbcvesid nagu arstiabi. Niisugused programmid tekitasid t\xc3\xb6\xc3\xb6andjate suhtes uusi ootusi. Sageli olid t\xc3\xb6\xc3\xb6tajad plaanide elluviimises pettunud, kuid toetasid t\xc3\xb6\xc3\xb6andjate eesm\xc3\xa4rke._NEWLINE_P\xc3\xa4rast II maailmas\xc3\xb5da laiendati neid programme k\xc3\xb5igile t\xc3\xb6\xc3\xb6tajatele ja t\xc3\xa4nap\xc3\xa4eval on sarnased h\xc3\xbcved mitmes riigis endiselt osa t\xc3\xb6\xc3\xb6suhetest. Viimasel ajal on kerkinud esile trend liikuda heaolukapitalismist eemale, sest korporatsioonid on k\xc3\xa4rpinud tervishoiuga seotud kompensatsiooni ja liikunud kindlaksm\xc3\xa4\xc3\xa4ratud pensionitelt t\xc3\xb6\xc3\xb6taja rahastatud panustamisplaanide suunas.'